## La Generalitat reunix experts d’una desena de països per a analitzar projectes mediambientals que reduïxen el risc de grans incendis forestals

*** Martínez Mus ha inaugurat la primera assemblea general del projecte europeu DesirMED celebrada a València
* La Generalitat lidera un clúster regional amb solucions innovadores com la millora de sensors i estacions en zones forestals, tallafocs verds o regs prescrits**

El conseller de Medi Ambient, Infraestructures i Territori, Vicente Martínez Mus, ha inaugurat la primera assemblea general del projecte europeu DesirMED, que ha comptat amb experts d’una desena de països en un fòrum internacional centrat en projectes mediambientals que reduïsquen el risc de grans incendis forestals. Esta trobada, ha destacat el titular de Medi Ambient, “posa de manifest el compromís de la Generalitat amb els projectes europeus, essencials per a millorar les nostres polítiques i fomentar la cooperació entre regions”.

En la seua intervenció, Martínez Mus ha assenyalat que la participació de la Generalitat, al costat de 32 socis de 10 països, “subratlla la importància d’unir esforços i talents per a enfortir la resposta dels territoris mediterranis davant de desafiaments ambientals, socials i econòmics amb solucions basades en la naturalesa”.

DesirMED és un projecte finançat per HORIZON Europe dins de les accions d’investigació i innovació en suport de la missió europea d’adaptació al canvi climàtic. Este projecte agrupa participants en cinc regions demostradores, inclosa la Comunitat Valenciana, que treballen de la mà amb socis científics per a millorar la capacitat d’adaptació als reptes futurs i augmentar la resiliència climàtica a llarg termini. En el cas de la Comunitat Valenciana, el focus se centra, particularment, en la prevenció d’incendis forestals.

El titular de Medi Ambient ha explicat que, des de la Generalitat, “liderem un clúster regional d’innovació focalitzat en el desenrotllament de metodologies mediambientals que reduïsquen el risc de grans incendis forestals”. Este clúster compta amb la col·laboració de la Direcció General de Prevenció d’Incendis Forestals, la Direcció General de Qualitat i Educació Ambiental, així com amb la participació de l’empresa pública VAERSA, l’empresa MEDIXXI i el suport d’organitzacions com TECNALIA i Climate-Kic.

Entre les solucions que la Generalitat impulsa destaca la millora de la xarxa de sensors i estacions meteorològiques en les zones forestals per a anticipar variables que afecten el comportament del foc, tallafocs verds per a combatre la colonització de terrenys agrícoles per vegetació forestal, a més de millorar la defensa contra incendis en zones d’interfície urbanoforestal mitjançant regs prescrits.

Martínez Mus ha assenyalat que tot este esforç “s’emmarca en el nostre compromís per reduir el nombre d’incendis forestals i mitigar-ne els efectes sobre els nostres ecosistemes i la societat, especialment en un moment en què ens enfrontem a riscos i debilitats addicionals després de les devastadores riuades que han afectat les nostres muntanyes”.

**Obres d’emergència**

Es tracta d’actuacions a mitjà termini que es duen a terme en paral·lel a obres d’emergència per a restaurar les infraestructures forestals danyades per les riuades. En este sentit, el conseller s’ha referit al compromís de la Generalitat, que ha llançat un pla dotat de 93 milions d’euros perquè, a partir d’abril, els principals camins utilitzats pels servicis de prevenció i emergències estiguen transitables.

Per a finalitzar, Martínez Mus ha animat la comunitat científica a “continuar aportant el seu talent en la millora de la gestió forestal, la detecció precoç d’incendis i l’optimització dels nostres recursos”, i ha valorat la importància de connectar regions innovadores que fomenten la col·laboració, la investigació i la transferència de coneixement en la tasca crucial de previndre grans incendis. “Confiem que les experiències compartides durant esta trobada seran clau per a superar els desafiaments a què ens enfrontem i assegurar un futur sostenible i resilient per al nostre sector forestal”, ha conclòs el conseller.

Fecha: 25/02/2025